ToekomsVenster: ’n Mooi storie(Foto: Aaron Burden/Unsplash) “Rig julle gedagtes op die dinge wat daarbo is, nie op die dinge wat op die aarde is nie…” – Kolossense 3:2 (AFR83) Dit is ŉ voorreg om mense rondom jou te hê met wie jy kan kuier en gedagtes kan wissel. So eet ek en twee gewaardeerde kollegas onlangs saam ontbyt. Uiteraard gesels ons oor Suid-Afrika en die vele uitdagings wat daarmee verband hou. Dit is juis net toe die verdoemende verslag oor pres. Cyril Ramaphosa se Phala Phala-aangeleentheid die hele land in beroering het. Oral klink stemme op dat hy moet bedank. Uiteraard spring almal soos roofvoëls op die wa en kyk in watter mate hulle persoonlike of politieke munt uit die situasie kan slaan. Die een se dood is die ander se brood. Die ou mense het gesê, politiek is vuil. Dalk is iets daarvan waar, vuilspel van allerlei aard is aan die orde van die dag. Dit neem nie lank nie of die atmosfeer rondom die tafel is somber, negatief en krities. Slegte nuus is soos ŉ aansteeklike virus, dit bederf die atmosfeer sommer gou-gou. Dan vertel my kollegas van die baie, baie mooi dinge wat oral gebeur en die atmosfeer word lig en draaglik. Ek wonder of jy dalk dieselfde ervaring het? Negatiwiteit is aansteeklik. Miskien moet ons die media daarvoor blameer. Natuurlik verkoop goeie nuus nie soos opspraakwekkende nuus nie. Derhalwe hoor ons min daarvan. Dit is eintlik eers wanneer ŉ mens bewus word van die glybaan waarop jy jouself bevind, ŉ glybaan na onder, die diepte, donkerte, moedeloosheid en desperaatheid dat jy die gesprek tot orde kan roep. Die lewe is ten ene male ŉ allegaartjie. Goed en sleg is met mekaar vermeng. Op ŉ manier gee dit smaak aan die lewe. Dit is die sout en die peper, die soet en die suur, die bitter en die soet wat die lewe interessant maak. Ons het dit nodig, albei, maar ons moet daarteen waak dat die peper, die suur en die bitter nie die gesprek oorneem nie. Na alles, is God steeds op die troon. Hy het nie en sal ook nooit handdoek ingooi nie. Hy abdikeer nie. Hy word nie in ŉ staat van beskuldiging geplaas nie. Hy is bo dit alles verhewe. Die Bybel sê immers – hoog bo die gedruis van baie waters, troon die Here in sy mag en majesteit.